Man ontvoer, vermoor ná groot POF-uitbetaling(Argieffoto: pixabay) Drie verdagtes sal na verwagting Donderdag in die Umzimkhulu-landdroshof in KwaZulu-Natal verskyn in verband met hul beweerde betrokkenheid by die ontvoering van en moord op ŉ 46-jarige man in Maart vanjaar. Kapt. Simphiwe Mhlongo, woordvoerder van die polisie, sê die verdagtes, tussen 30 en 32 jaar oud, is Woensdag in Mariannhill in Durban vasgetrek. “Die slagoffer het in Maart ŉ bedrag van R1,3 miljoen van die Padongelukkefonds (POF) ontvang. Hy is toe glo in Junie in Ntsikeni ontvoer en sy familie het hom sonder sukses probeer opspoor.” ŉ Familielid het sy selnommer geskakel en ŉ onbekende persoon het geantwoord en ŉ losprys van R10 000 vir sy vrylating geëis. “Die familie het die saak by die polisie aangemeld en ŉ soektog is onmiddellik van stapel gestuur. Die man se liggaam is twee weke later gevind. Sy hande was geboei en hy het skietwonde gehad.” Die ondersoek na die voorval het vroeër die week vrugte afgewerp toe drie verdagtes opgespoor en in hegtenis geneem is. Die polisie het op verskeie items beslag gelê. Die polisie se ondersoek duur voort.